**ความช่วยเหลือสนับสนุนด้านความเศร้าโศกและชอกช้ำสำหรับผู้ที่ได้รับผลกระทบจาก COVID-19 ในภาคการดูแลผู้สูงอายุ**

รัฐบาลออสเตรเลียให้เงินทุนสำหรับบริการให้การช่วยเเหลือสนับสนุนลดความเศร้าโศก การสูญเสียและการชอกช้ำสำหรับภาคการดูแลผู้สูงอายุของออสเตรเลีย บริการนี้มีให้สำหรับผู้สูงอายุที่ใช้บริการบ้านพักดูแลผู้สูงอายุ ผู้รับการดูแลที่บ้าน บุคคลที่พวกเขารัก และเจ้าหน้าที่ดูแลผู้สูงอายุ คุณสามารถใช้บริการเหล่านี้ด้วยตนเอง หรือแจ้งให้คนที่คุณรักและชุมชนทราบเกี่ยวกับบริการเหล่านี้

บริการเหล่านี้ฟรีสำหรับทุกคน

องค์กรทั้งหมดนี้เคารพในวัฒนธรรม ศาสนา อัตลักษณ์และวิถีชีวิตของผู้คน หากคุณหรือคนที่คุณรักต้องการล่าม โทรไปที่บริการแปลและล่ามที่หมายเลข **131 450** ขอภาษาของคุณและบริการที่คุณต้องการเชื่อมต่อ

**ความช่วยเหลือสนับสนุนสำหรับความเศร้าโศกและความสูญเสีย**

**การให้คำปรึกษาทางโทรศัพท์:**

ศูนย์ความโศกเศร้าและความสูญเสียของออสเตรเลียให้ความช่วยเหลือแก่เจ้าหน้าที่ดูแลผู้สูงอายุ ผู้ให้บริการดูแลผู้สูงอายุ กลุ่มศาสนาและชุมชน ในการช่วยเหลือชุมชนของพวกเขาในความโศกเศร้าและการสูญเสียเนื่องจาก COVID-19 โทร **1800222200** เพื่อขอคำแนะนำในวิธีการช่วยเหลือชุมชนของคุณ

เมื่อคุณโทรไป คุณสามารถพูดคุยกับพวกเขาเกี่ยวกับสิ่งที่คุณต้องการเพื่อสนับสนุนตัวคุณหรือคนที่คุณรัก ซึ่งอาจรวมถึงการให้คำปรึกษาแบบกลุ่มหรือการให้คำปรึกษาแบบตัวต่อตัวกับผู้ประกอบวิชาชีพผ่านทาง telehealth (ทางโทรศัพท์หรือโทรวิดีโอ) หรือไปเจอด้วยตนเอง

ศูนย์ความโศกเศร้าและความสูญเสียของออสเตรเลียมีเจ้าหน้าที่ที่สื่อสารได้สองภาษาที่ทำงานกับลูกค้าในภาษาอาหรับ เช็ก ฟาร์ซี ฝรั่งเศส อิตาลี ญี่ปุ่น มอลตา สิงหล ทมิฬ สเปนและยิดดิช ขอพูดในภาษาของคุณเมื่อคุณโทรไป สำหรับภาษาอื่น ๆ โปรดติดต่อบริการแปลและล่ามก่อนที่หมายเลข **131 450** และขอต่อสายศูนย์ความโศกเศร้าและความสูญเสียของออสเตรเลีย

ศูนย์ความโศกเศร้าและความสูญเสียของออสเตรเลียยังสนับสนุนการใช้ Auslan สำหรับผู้ที่หูหนวกและบกพร่องทางการได้ยิน

**ความช่วยเหลือสนับสนุนสำหรับภาวะสมองเสื่อม:**

Dementia Support Australia ให้ความช่วยเหลือตลอด 24 ชั่วโมงทั่วทั้งออสเตรเลีย 365 วันต่อปี พวกเขาให้คำปรึกษาและคำแนะนำแก่ผู้ที่ดูแลผู้ที่มีภาวะสมองเสื่อม โทรหาพวกเขาได้ที่หมายเลข **1800 699 799** หากคุณหรือคนที่คุณรักต้องการล่าม โทรไปที่บริการแปลและล่ามที่หมายเลข **131 450** และขอต่อสาย Dementia Support Australia

**การเป็นปากเสียงสนับสนุน:**

Older Persons Advocacy Network ให้บริการเป็นปากเสียงสนับสนุนการดูแลผู้สูงอายุทั่วออสเตรเลีย หากคุณประสบปัญหากับบริการดูแลผู้สูงอายุที่ได้รับ พวกเขาสามารถช่วยได้ Older Persons Advocacy Network ให้การสนับสนุนเป็นปากเสียง ให้ข้อมูลและการศึกษาที่ฟรี เก็บข้อมูลเป็นความลับและเป็นอิสระแก่ผู้สูงวัย ครอบครัวและตัวแทน โทรหาพวกเขาได้ที่หมายเลข **1800 700 600** หากคุณหรือคนที่คุณรักต้องการล่าม โทรไปที่บริการแปลและล่ามที่หมายเลข **131 450** และขอต่อสาย Older Persons Advocacy Network

**ข้อมูลเพิ่มเติมเกี่ยวกับ COVID-19**

การรับทราบข้อมูลจากแหล่งข้อมูลที่เป็นทางการเป็นสิ่งสำคัญ ไปที่ health.gov.au หรือโทรสายด่วน National Coronavirus Helpline ที่ **1800 020 080** สำหรับบริการแปลและล่าม โทรไปที่หมายเลข 131 450 และขอต่อสาย National Coronavirus Helpline